ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2018/2018 ΤΗΣ ΕΠΙΤΡΟΠΗΣ

της 18ης Δεκεμβρίου 2018

για τον καθορισμό ειδικών κανόνων όσον αφορά τη διαδικασία που πρέπει να ακολουθείται για τη διενέργεια εκτίμησης κινδύνου για φυτά, φυτικά προϊόντα και άλλα αντικείμενα υψηλού κινδύνου κατά την έννοια του άρθρου 42 παράγραφος 1 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 42 παράγραφος 6,

Εκτιμώντας τα ακόλουθα:

(1) Θα πρέπει να θεσπιστούν κανόνες για να διασφαλιστεί ότι η εκτίμηση κινδύνου που αναφέρεται στο άρθρο 42 παράγραφος 4 του κανονισμού (ΕΕ) 2016/2031 διενεργείται εντός εύλογου χρονικού διαστήματος και με βάση την έγκαιρη επεξεργασία των τεχνικών φακέλων.

(2) Προκειμένου να διενεργηθεί αυτή η εκτίμηση κινδύνου, θα πρέπει να υποβληθεί στην Επιτροπή αίτηση μόνο από τον εθνικό οργανισμό φυτοπροστασίας, κατά την έννοια της διεθνούς σύμβασης για την προστασία των φυτών, της τρίτης χώρας. Αυτό είναι αναγκαίο προκειμένου να διασφαλιστεί ότι όλα τα αναγκαία στοιχεία για την εκτίμηση του κινδύνου που συνδέεται με τα φυτά, τα φυτικά προϊόντα ή άλλα αντικείμενα που πρόκειται να εισέλθουν στην επικράτεια της Ένωσης είναι πιστοποιημένα από την αρμόδια δημόσια αρχή της τρίτης χώρας. Τούτο κρίνεται απαραίτητο για την αξιοπιστία και την τεκμηρίωση της εκτίμησης κινδύνου ως βάσης για τα μέτρα που λαμβάνονται σύμφωνα με το άρθρο 42 παράγραφος 4 του κανονισμού (ΕΕ) 2016/2031. Οι διατάξεις αυτές θα πρέπει να εφαρμόζονται με την επιφύλαξη του δικαιώματος της Επιτροπής να ζητά από την Ευρωπαϊκή Αρχή για την Ασφάλεια των Τροφίμων (EFSA) να εκφέρει επιστημονική γνώμη σύμφωνα με το άρθρο 29 και να παρέχει επιστημονική ή τεχνική βοήθεια σύμφωνα με το άρθρο 31 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (2).

(3) Ο τεχνικός φάκελος θα πρέπει να περιλαμβάνει δεδομένα σχετικά με τα εμπορεύματα που πρόκειται να εισέλθουν στην επικράτεια της Ένωσης, δεδομένα σχετικά με τον προσδιορισμό των επιβλαβών οργανισμών που συνδέονται ενδεχομένως με το εμπόρευμα στη χώρα εξαγωγής, δεδομένα σχετικά με τα εθνικά φυτοϋγειονομικά μέτρα μετριασμού, τις επιθεωρήσεις, τις μεθόδους επεξεργασίας και τη μεταποίηση του προϊόντος, καθώς και τα στοιχεία επικοινωνίας του φυσικού προσώπου που είναι υπεύθυνο για τις επαφές με την Επιτροπή και την EFSA. Τα δεδομένα αυτά είναι απαραίτητα για τη διενέργεια της εκτίμησης κινδύνου για τα εμπορεύματα και για τον προσδιορισμό των ειδών των επιβλαβών οργανισμών για τα οποία ενδέχεται να απαιτούνται φυτοϋγειονομικά μέτρα μετριασμού.

(4) Προκειμένου να παρέχει στην EFSA όλα τα αναγκαία στοιχεία για τη διενέργεια εκτίμησης κινδύνου, ο τεχνικός φάκελος θα πρέπει να περιέχει τις πληροφορίες που προσδιορίζονται στο έγγραφο της EFSA με τίτλο «Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031 (3)».

(5) Αφού βεβαιώσει την παραλαβή του τεχνικού φακέλου, η Επιτροπή είναι σκόπιμο να εξετάσει κατά πόσον αυτός περιέχει τις απαιτούμενες πληροφορίες και μπορεί να ζητήσει, εφόσον είναι αναγκαίο, συμπληρωματικές πληροφορίες ή διευκρινίσεις, ώστε να διασφαλιστεί ότι η αίτηση περιέχει όλα τα απαιτούμενα και κατάλληλα στοιχεία για την εκτίμηση κινδύνου.

(6) Θα πρέπει να θεσπιστούν κανόνες σχετικά με τη διενέργεια της εκτίμησης κινδύνου από την EFSA, την επικοινωνία της με τον αιτούντα και τη δημοσίευση της εν λόγω εκτίμησης, προκειμένου να διασφαλιστεί μια διαφανής, αποδοτική και έγκαιρη διαδικασία εκτίμησης κινδύνου.

(7) Προκειμένου να αποφευχθεί το ενδεχόμενο η γνωστοποίηση ορισμένων πληροφοριών να βλάψει την ανταγωνιστική θέση ορισμένων τρίτων μερών, οι διατάξεις περί εμπιστευτικότητας του κανονισμού (ΕΚ) αριθ. 178/2002 θα πρέπει να εφαρμόζονται αναλόγως.

(8) Για λόγους ασφάλειας δικαίου, ο παρών κανονισμός θα πρέπει να εφαρμόζεται από την ίδια ημερομηνία με τον κανονισμό (ΕΕ) 2016/2031.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Αντικείμενο και πεδίο εφαρμογής Ο παρών κανονισμός θεσπίζει τις διαδικασίες για την εκτίμηση κινδύνου που προβλέπεται δυνάμει του άρθρου 42 παράγραφος 4 του κανονισμού (ΕΕ) 2016/2031, προκειμένου να διασφαλιστεί ότι η εν λόγω εκτίμηση θα διενεργείται εντός εύλογου χρονικού διαστήματος και με βάση αίτημα για εισαγωγή που θα συνοδεύεται από αναλυτικό τεχνικό φάκελο και θα υπόκειται σε καθορισμένη διαδικασία.

Άρθρο 2 Υποβολή τεχνικών φακέλων Ο τεχνικός φάκελος για τη διενέργεια της εκτίμησης κινδύνου που αναφέρεται στο άρθρο 42 παράγραφος 4 του κανονισμού (ΕΕ) 2016/2031 μπορεί να υποβληθεί στην Επιτροπή μόνο από εθνικό οργανισμό φυτοπροστασίας τρίτης χώρας. Ο τεχνικός φάκελος συνοδεύεται από στοιχεία που δείχνουν ότι υφίσταται ζήτηση για εισαγωγή κατά την έννοια του άρθρου 42 παράγραφος 5 του κανονισμού (ΕΕ) 2016/2031.

Άρθρο 3 Περιεχόμενο του τεχνικού φακέλου Ο τεχνικός φάκελος περιλαμβάνει για κάθε φυτό, φυτικό προϊόν ή άλλο αντικείμενο όλα τα ακόλουθα στοιχεία: α) πληροφορίες σχετικά με το εμπόρευμα, συμπεριλαμβανομένων των μεθόδων επεξεργασίας και της μεταποίησης του εμπορεύματος· β) πληροφορίες σχετικά με τον προσδιορισμό των επιβλαβών οργανισμών που συνδέονται ενδεχομένως με το εμπόρευμα στη χώρα εξαγωγής· γ) πληροφορίες σχετικά με φυτοϋγειονομικά μέτρα μετριασμού και επιθεωρήσεις· δ) τα στοιχεία επικοινωνίας του σημείου επαφής του εθνικού οργανισμού φυτοπροστασίας της τρίτης χώρας που είναι αρμόδιο για τις επαφές με την Επιτροπή και την Ευρωπαϊκή Αρχή για την Ασφάλεια των Τροφίμων (EFSA). Ο τεχνικός φάκελος περιέχει επίσης όλα τα στοιχεία που αναφέρονται στο έγγραφο της EFSA με τίτλο «Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031». Ο αιτών μπορεί να υποδεικνύει τις πληροφορίες η γνωστοποίηση των οποίων θα μπορούσε να βλάψει την ανταγωνιστική θέση συγκεκριμένου τρίτου μέρους και οι οποίες, ως εκ τούτου, θα πρέπει να αντιμετωπιστούν ως εμπιστευτικές σύμφωνα με το άρθρο 6 του παρόντος κανονισμού. Στις περιπτώσεις αυτές παρέχεται επαληθεύσιμη αιτιολογία. Ο φάκελος υποβάλλεται σε μία από τις επίσημες γλώσσες της Ένωσης.

Άρθρο 4 Παραλαβή και εξέταση του τεχνικού φακέλου από την Επιτροπή Η Επιτροπή βεβαιώνει την παραλαβή του τεχνικού φακέλου. Εξετάζει κατά πόσον ο τεχνικός φάκελος περιέχει τις πληροφορίες που περιγράφονται στα στοιχεία α) έως δ) του πρώτου εδαφίου του άρθρου 3 και μπορεί να ζητήσει από τον αιτούντα να παράσχει πρόσθετες πληροφορίες ή διευκρινίσεις, όπως απαιτείται από το περιεχόμενο και το αντικείμενο του εν λόγω τεχνικού φάκελου. Εάν η Επιτροπή καταλήξει στο συμπέρασμα ότι πληρούνται οι εν λόγω απαιτήσεις, διαβιβάζει τον τεχνικό φάκελο στην EFSA και ενημερώνει σχετικά τα κράτη μέλη.

Άρθρο 5 Διενέργεια και ολοκλήρωση της εκτίμησης κινδύνου Η EFSA εξακριβώνει ότι ο τεχνικός φάκελος συνάδει με το έγγραφό της που αναφέρεται στο δεύτερο εδάφιο του άρθρου 3 και μπορεί να ζητήσει από τον αιτούντα να παράσχει πρόσθετες πληροφορίες ή διευκρινίσεις, όπως απαιτείται από το περιεχόμενο και το αντικείμενο του τεχνικού φάκελου. Ύστερα από αυτή την εξακρίβωση, η EFSA προβαίνει στην εκτίμηση κινδύνου. Κατά τη διενέργεια της εκτίμησης κινδύνου, η EFSA μπορεί να επικοινωνεί απευθείας με τον αιτούντα για να ζητά συμπληρωματικές πληροφορίες ή διευκρινίσεις. Η EFSA ενημερώνει την Επιτροπή για κάθε επικοινωνία με τον αιτούντα. Η EFSA ολοκληρώνει την εκτίμηση κινδύνου εντός εύλογου χρονικού διαστήματος και την υποβάλλει στην Επιτροπή. Η EFSA δημοσιεύει την εκτίμηση κινδύνου στο EFSA Journal. Με βάση αυτή την εκτίμηση κινδύνου, η Επιτροπή, εφόσον είναι αναγκαίο, τροποποιεί τον κατάλογο των φυτών, των φυτικών προϊόντων ή άλλων αντικειμένων υψηλού κινδύνου που αναφέρεται στο άρθρο 42 παράγραφος 3 του κανονισμού (ΕΕ) 2016/2031, σύμφωνα με το άρθρο 42 παράγραφος 4 του ίδιου κανονισμού.

Άρθρο 6 Εμπιστευτικότητα Για τους σκοπούς του παρόντος κανονισμού, οι διατάξεις του άρθρου 39 του κανονισμού (ΕΚ) αριθ. 178/2002 περί εμπιστευτικότητας των πληροφοριών που υποβάλλονται από τον αιτούντα εφαρμόζονται αναλόγως.

Άρθρο 7 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 14 Δεκεμβρίου 2019.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Δεκεμβρίου 2018. Για την Επιτροπή Ο Πρόεδρος Jean-Claude JUNCKER

(1) ΕΕ L 317 της 23.11.2016, σ. 4.

(2) ΕΕ L 31 της 1.2.2002, σ. 1.

(3) European Food Safety Authority (EFSA), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G and Gardi C, 2018. Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031. EFSA supporting publication 2018:EN-1492, 22pp. doi:10.2903/sp.efsa.2018.1492.